ทีเอ็มบีรุกบัญชี‘มี’ ตั้งเป้าปีนี้โต20%
ทหารไทย รุกขยายฐานลูกค้าเงินฝากดิจิทัลแบงก์กิ้ง มีบายทีเอ็มบี โตต่อเนื่อง 20%
4 ก.พ. 2559

ทหารไทย รุกขยายฐานลูกค้าเงินฝากดิจิทัลแบงก์กิ้ง มีบายทีเอ็มบี โตต่อเนื่อง 20%
น.ส.รัชดา เสริมศิลปกุล ผู้อำนวยการการตลาดและการขาย ธนาคารทหารไทย เปิดเผยว่า ปี 2559 ตั้งเป้าขยายฐานลูกค้าเงินฝากอิเล็กทรอนิกส์ มีบายทีเอ็มบี เติบโต 20% กลยุทธ์หลัก คือ ให้ดอกเบี้ยสูงกว่าบัญชีออมทรัพย์ทั่วไป 5 เท่า โดยปัจจุบันมีบายทีเอ็มบีให้อัตราดอกเบี้ยสูงถึง 2.55% เทียบกับเงินฝากออมทรัพย์ทั่วไปที่มีอัตราดอกเบี้ย 0.5%
ทั้งนี้ การปรับลดเพดานคุ้มครองของเงินฝากเหลือ 1 ล้านบาท ในเดือน ส.ค.ปีนี้ ทำให้ธนาคารพาณิชย์ต้องสร้างฐานเงินฝากเพิ่มขึ้นตามไปด้วย เพื่อรับมือกับการโยกเงินฝากไปสู่การลงทุนประเภทอื่นๆ ที่สร้างผลตอบแทนสูงกว่า 
นอกจากนี้ แนวโน้มดิจิทัลแบงก์กิ้งได้รับความนิยมจากผู้บริโภคมากขึ้น จึงจะมีการเปิดตัวแอพพลิเคชั่น มีบายทีเอ็มบี ทางสมาร์ทโฟนในเดือน ก.พ.นี้ รวมทั้งจะขยายการให้บริการไปยังต่างจังหวัด โดยให้ลูกค้าลงทะเบียนผ่านเว็บไซต์และไปยืนยันตัวตนได้ที่สาขาทั่วประเทศ เริ่มเมื่อ 1 ก.พ.ที่ผ่านมา เพื่อขยายฐานลูกค้าให้ได้ตามเป้าหมาย